OzLabs/hebrew-wiki-articles huggingface dataset:
מונא, מלכת ירדן

מונא אל-חוסיין (בערבית: منى الحسين; נולדה ב-25 באפריל 1941) היא המלכה האם של ממלכת ירדן, שהייתה אשתו השנייה של חוסיין, מלך ירדן. היא אמו של עבדאללה השני, המלך הנוכחי של ירדן מהשושלת ההאשמית. היא בריטית מלידה, ושינתה את שמה והתאסלמה עם נישואיה.

== ביוגרפיה ==
נולדה בשם אנטואנט "טוני" אבריל גרדינר (באנגלית: Antoinette "Toni" Avril Gardiner) בצ'ילמונדיסטון, סאפוק שבאנגליה, למשפחה בריטית נוצרית. בילדותה למדה בקואלה לומפור בבית ספר בריטי עד עזיבת הבריטים את מלזיה. בזמן עבודתה בסט הסרט הבריטי "לורנס איש ערב" היא פגשה במלך חוסיין, שבא לסט מדי פעם כדי לבדוק מה שלום חייליו ששימשו כניצבים בסרט.

אנטואנט גרדינר נישאה לחוסיין מלך ירדן ב-25 במאי 1961 בבירת ירדן, עמאן. עם נישואיה לחוסיין היא שינתה את שמה והתאסלמה.

בשנות נישואיהם נולדו לזוג ארבעה ילדים:

1. המלך עבדאללה (נולד ב-1962) - מלך ירדן הנוכחי

2. הנסיך פייסל (נולד ב-1963)

: זוג תאומות (נולדו ב-1968):

3. הנסיכה עיישה

4. הנסיכה זיין

ב-21 בדצמבר 1972 מונא התגרשה מחוסיין, אך שמרה על תוארה כ"נסיכת ירדן" והמשיכה להתגורר בה.

== פעילות ==
מונא עסקה בפיתוח הסיעוד בירדן, והקימה את קרן המלגות לסיעוד על שמה. בשנת 1962 הקימה את "מכללת הנסיכה מונא לסיעוד", כיום "מכללת הנסיכה מונא למקצועות סיעוד ומקצועות הבריאות".<ref></ref>

==קישורים חיצוניים==

==הערות שוליים==

קטגוריה:מתאסלמות
מונא
קטגוריה:חוסיין, מלך ירדן
קטגוריה:אנגלים
קטגוריה:בריטיות שנולדו ב-1941
קטגוריה:בריטים שנולדו ב-1941
Science and Technology Daily

סמליל מהדורת הדפוס של העיתון
סמליל מהדורת האינטרנט של העיתון
Science and Technology Daily הוא יומון סיני לענייני מדע וטכנולוגיה. העיתון יוצא לאור על ידי משרד המדע והטכנולוגיה של סין, ומשמש מקור למידע רשמי לענייני מדע וטכנולוגיה ברפובליקה העממית של סין. לעיתון גרסת אינטרנט המופיעה מאז 1997.

העיתון מכסה בכתבותיו את מדיניות ממשלת סין בתחומי המדע והטכנולוגיה, וכן עוסק בחידושים בתחומים אלה מרחבי העולם. לעיתון נציגויות בכל מחוזות סין וכן במספר מדינות, בהן ארצות הברית, בריטניה, צרפת, רוסיה, יפן, ברזיל וישראל.

== קהל הקוראים של העיתון ==
קהל הקוראים העיקרי של העיתון, אליו מכוונים הכותבים, כולל חוקרים ומדענים, אנשי אקדמיה ותעשייה בסין, וכן דרגים שונים של מקבלי החלטות בסין, אנשי מינהל מקומיים ואנשי עסקים הפועלים בתחומי מחקר ופיתוח. בנוסף מהווה העיתון מקור חשוב ולעיתים בלעדי למשקיפים מחוץ לסין, המעוניינים לקבל מידע על מחקר ופיתוח בסין ועל מגמות שונות של הממשל בנושאי מדע וטכנולוגיה.

== כלי לפרסום מדיניות ממשלתית ==
כמו בעיתון יומון העם, מהווה העיתון Science and Technology Daily כלי להעברת עמדות ממסדיות בתחומי מדינות מדעית וטכנולוגית. העיתון מהווה פלטפורמה לפרסום קווים מנחים של המפלגה הקומוניסטית של סין ושל הממשלה, בתחום המדע והטכנולוגיה.

== קישורים חיצוניים ==

* [http://www.stdaily.com/gb/node/2008-10/02/default.htm אתר מהדורת האינטרנט של העיתון] 
* [https://web.archive.org/web/20081227221802/http://newweb.stdaily.com/index/index.htm אתר האינטרנט של העיתון - כולל קובצי PDF של מהדורת הדפוס] 

קטגוריה:עיתונים
קטגוריה:הרפובליקה העממית של סין: מדע וטכנולוגיה
קטגוריה:הרפובליקה העממית של סין: תקשורת
קטגוריה:כתבי עת למדע פופולרי
דניאל נגראנו

דניאל נגראנו (באנגלית: Daniel Negreanu; נולד ב-26 ביולי 1974) הוא שחקן פוקר מקצועי, בן להורים ממוצא רומני שהיגרו לקנדה, המתגורר בלאס וגאס. נגראנו נחשב לאחד משחקני הפוקר הטובים בעולם, וברשותו שבעה צמידי אליפות העולם בפוקר ושני תארים של סבב הפוקר העולמי. כינויו הוא "kid poker" (ילד הפוקר), כינוי שנשאר לו מימי צעירותו.

נגראנו החל את דרכו כשחקן פוקר בתור נער בטורונטו. לאחר שצבר סכום כסף משמעותי נסע לנסות את מזלו בלאס וגאס, אך התרושש ונאלץ לחזור לטורונטו על מנת לחזור ולהרוויח כסף שיאפשר לו לשחק. לאחר שחזר לווגאס הפך לאחד השחקנים המצליחים בעולם, כאשר הוא ידוע במיוחד ביכולתו יוצאת הדופן "לקרוא" רמזים מסגירים משחקנים אחרים ולנחש את ידיהם.

בטורניר "$1,000,000 The Big One for One Drop" באליפות העולם בפוקר 2014 הפסיד בקרב ראש בראש מול דניאל קולמן. קולמן הרוויח סכום של 15.3 מיליון דולר, הפרס השני בגובהו עד אז.

לאחר ריב מתוקשר עם דאג פולק, הציע פולק לנגראנו אתגר בו ישחקו אחד נגד השני עם הימור צד על סך מיליון דולר. הם החלו לשחק בתחילת 2021, ולאחר ששיחקו כ-25 אלף ידיים, בהם הרוויח פולק כ-1.2 מיליון דולר, הגיעו להסכמה להפסקת האתגר.

ב-2024 זכה בצמיד השביעי שלו, והראשון לאחר עשור, כשניצח את אליפות שחקני הפוקר.

נכון ליוני 2024, נגראנו זכה בסך של כ-53.9 מיליון דולר מטורנירי פוקר, כשמתוכם כ-23.4 מיליון דולר בסבב אליפות העולם.

===צמידי אליפות העולם בפוקר===
{| class="wikitable"
!שנה
!טורניר
!פרס
|-
| 1998
| dir="ltr" | $2,000 Pot-Limit Hold'em
| $169,460
|-
| 2003
| dir="ltr" | $2,000 Limit S.H.O.E.
| $100,440
|-
| 2004
| dir="ltr" | $2,000 Limit Hold'em
| $169,100
|-
| 2008
| dir="ltr" | $2,000 Limit Hold'em
| $204,874
|-
| 2013
| dir="ltr" | A$10,000 No-Limit Hold'em Main Event
| A$1,038,825
|-
| 2013
| dir="ltr" | €25,600 No-Limit Hold'em High Roller
| €725,000
|-
| 2024
| dir="ltr" | $50,000 Poker Players Championship
| $1,178,703
|}

== חיים אישיים ==
נגראנו טבעוני ומנהל בלוג המתעדכן באופן תדיר. ב-2005 התחתן עם לורי לין וובר והם התגרשו ב-2007. ב-2019 התחתן עם אמנדה לטרמן.

==קישורים חיצוניים==

* 

*

==הערות שוליים==

קטגוריה:שחקני פוקר
קטגוריה:טבעונים קנדים
קטגוריה:קנדים ממוצא רומני
קטגוריה:ספורטאים טבעונים
קטגוריה:זוכי צמיד אליפות העולם בפוקר
קטגוריה:זוכי טבעת סבב אליפות העולם בפוקר
קטגוריה:זוכי שחקן השנה של אליפות העולם בפוקר
קטגוריה:זוכי סבב הפוקר העולמי
קטגוריה:חברי היכל התהילה של הפוקר
קטגוריה:קנדים שנולדו ב-1974
קטגוריה:רומנים שנולדו ב-1974
מודל מתמטי

מודל מתמטי הוא מודל, המשתמש בשפה מתמטית על מנת לתאר מערכת. מודלים מתמטיים נמצאים בשימוש נרחב לא רק בתחומי מדעי הטבע וההנדסה (כגון פיזיקה, ביולוגיה, כימיה ומדעי כדור הארץ) אלא גם במדעי החברה (כגון כלכלה, פסיכולוגיה, סוציולוגיה, מדעי המדינה) ולמעשה בכל תחום המשתמש במתמטיקה על מנת לתאר את עולמו. תהליך הפיתוח של המודל המתמטי נקרא "מידול מתמטי" ועל פי רוב הוא מצריך הבנה מתמטית טובה מספיק המאפשרת למפתח המודל להשתמש בכלים המתמטיים הנדרשים על מנת לתאר את המערכת אותה הוא חוקר.

קיימים סוגים רבים של מודלים מתמטיים, בין היתר כמערכת דינמית, כמודל סטטיסטי, משוואה דיפרנציאלית, תהליך סטוכסטי ואף כמשחק בתורת המשחקים ומודל אחד אף יכול להכיל מרכיבים שונים היוצרים יחד את המודל המתמטי של המערכת הכוללת.

מטרת המודל המתמטי (כמו כל מודל אחר) היא לספק תיאור מופשט של המציאות, שיהיה מספיק ריאלי ומספיק גמיש כדי לבצע ניתוחים, הערכות, חיזוי והסקת מסקנות על המערכת במציאות. ציטוט ידוע של הסטטיסטיקאי ג'ורג' בוקס בהקשר זה הוא ש"כל המודלים שגויים, אך חלקם מועילים", כלומר אף מודל אינו מדויק לחלוטין והוא בסך הכל פישוט של מציאות מסוימת, אך לעיתים בחינת המודל מעלה תובנות מעניינות וחשובות להבנת המערכת הכללית.
למעשה, השימוש במודל מתמטי מאפשר יישום עקרונות מתחום אחד (מתמטיקה) כדי לפתור בעיות מתחום אחר—למשל, מדעי החברה.

==דוגמאות==
* בפיזיקה עוסקים על פי רוב במידול מתמטי של תופעות פיזיקליות. משוואות המכניקה הקלאסית הם מודל המתאר את התנועה ושינויה כתלות בכוחות, תוך שימוש בחשבון אינפיניטסימלי העוסק בשינויים. תורת הקוונטים עושה שימוש במשוואות דיפרנציאליות ובסטטיסטיקה.
* הרמן אבינגהאוס מידל מתמטית את תהליך השכחה כתהליך דעיכה מעריכית, דהיינו <math>\ R=R_0e^{- \lambda t}</math> כאשר <math>R_0</math> הוא רמת הזכירה הבסיסית אשר ממנה לא סביר שניתן לסגת עוד, t הוא הזמן שעבר מאז הלמידה ו-λ היא הפרמטר הקובע באיזה קצב הזיכרון ידעך. מובן לכל בר דעת שמודל זה אינו מתאר במדויק את תהליך השכחה, אך יחד עם זאת המידול המתמטי נותן לחוקר אפשרות לחזות ולנתח אירועים דומים.
* גידול אוכלוסין ניתן למדל באמצעות תהליך גידול אקספוננציאלי, דהיינו <math>\ N=N_0e^{n t}</math>, כאשר המעריך הוא חיובי הפעם. מודל מסוג זה מנבא את גודל האוכלוסייה כעבור t יחידות זמן אם קצב גידול האוכלוסייה הוא n אנשים ליחידת זמן ו- <math>N_0</math> הוא גודל האוכלוסייה המקורית.
* תורת התורים היא ענף בחקר ביצועים המבצע אופטימיזציה ומחקר למערכות תורים, על פי רוב באמצעות מודל תורים כזה או אחר שאינו מהווה אלא הפשטה של תור אמיתי באמצעות מערכת משוואות מתמטיות (שרשרת מרקוב במקרה הזה). על אף ההבדלים המהותיים בין המודל למציאות, התובנות שניתן לקבל ממחקר של מודל כזה מהוות בסיס מתמטי מוצק שעל פי רוב עדיף על מודלים לא-כמותיים אחרים.

==לקריאה נוספת==
* טימותי גוורס, מתמטיקה, ידיעות ספרים, 2007, הפרק "מודלים", עמ' 15–31.

==קישורים חיצוניים==

* 
* [http://storage.cet.ac.il/CetForums/Storage/MessageFiles/93/15825/Forum15825M437I0.ppt בניית מודלים מתמטיים של תופעות – כיוונים שונים], מצגת מכנס לחינוך מתמטי, 2002
* ברנד סרינג, [http://ptc.weizmann.ac.il/?CategoryID=753&ArticleID=1526 עיבוד נתונים במעבדת הפיזיקה: התאמת מודל מתמטי לנתונים], באתר מורי הפיזיקה
* 
* 

קטגוריה:חקר ביצועים
קטגוריה:מתמטיקה שימושית
קטגוריה:שיטות מחקר
דגל התעופה האזרחית האוסטרלית

דגל האוויר האזרחי של אוסטרליה הוא הדגל אשר בשימוש רשות התעופה האזרחית של אוסטרליה.

עיצובו של הדגל מבוסס על עיצובו של דגל האוויר האזרחי של הממלכה המאוחדת, צלב לטיני כחול כהה ממוסגר בלבן על שדה כחול בהיר והיוניון ג'ק משובץ בקנטון. כאשר הדגל אומץ לראשונה בשנת 1935, הוא הושחת בכוכבים אשר משובצים בדגל אוסטרליה בצבע צהוב והצלב הדרומי נטוי בזווית של 45 מעלות (זאת אומרת שהכוכב הקטן שובץ בתוך אחד הזרועות של הצלב הכחול). בשנת 1948 שונה צבע הכוכבים ללבן.

על פי התכנון המקורי, נועד הדגל להיות מונף בשדות תעופה ועל מטוסים אזרחיים חונים. כאשר המנהג להניף דגלים על מטוסים חונים פסק, אומץ הדגל על ידי סוכנויות אוסטרליות כגון רשות התעופה האזרחית ובשימוש משרד התחבורה האוסטרלי.

== קישורים חיצוניים ==
* 

קטגוריה:אוסטרליה: דגלים

אוסטרליה, אזרחי
אוסטרליה
אוסטרליה
מאלט (משקה)

בקבוקי מאלט
בית החרושת "בירה נשר" בראשון לציון, 1941
מאלט, הקרוי גם בירה שחורה, הוא משקה לא-אלכוהולי. המשקה מיוצר בדומה לבירה, אך נעשה שימוש בלתת קלוי כהה כדי להעניק למשקה גוון שחור, וזמן תסיסת השמרים קצר במיוחד כדי שהמשקה לא יהיה אלכוהולי. למשקה נוסף סוכר להשגת טעמו המתוק. גרסת המשקה הנמכר בישראל היא פרי פיתוח מקומי וייחודית בטעמה.

בשנת 1934 הוקמה בראשון לציון מבשלת הבירה הראשונה בארץ בשם "Palestine Brewery Ltd", שבנוסף לבירה אלכוהולית יצרה גם מאלט בשם "ראשונייה". מכיוון שהבירה האלכוהולית לא הייתה פופולרית בישראל, הוחלט על פיתוח משקה בירה הקרוב יותר למשקה קל. לשם כך הובא במיוחד לארץ מומחה צ'כי, שפיתח את הנוסחה הייחודית המוכרת בארץ כ"בירה שחורה", וזו נמכרה כמותג "נשר מאלט". עד שנת 1987 הייתה נשר מאלט הבירה השחורה היחידה שנמכרה בארץ.

כיום מיוצרים ונמכרים בישראל שלושה מותגים של מאלט: נשר מאלט, מהמותגים הוותיקים בישראל, המיוצר על ידי חברת טמפו משקאות, מאלט סטאר, המיוצר אף הוא על ידי חברת טמפו משקאות, ומאלטי (נקרא בתחילת דרכו "טובורג מאלט"), שמיוצר החל משנת 1995 על ידי חברת מבשלות בירה ישראל בע"מ. כל שלושת המותגים נמכרים גם בגרסת דיאט.<ref></ref>

==קישורים חיצוניים==

== הערות שוליים ==

קטגוריה:משקאות תוססים
קטגוריה:סוגי בירה
קטגוריה:נשר בתרבות
מקס ריכטר

מקס ריכטר, 2015
מקס ריכטר (נולד ב-22 במרץ 1966) הוא מלחין, נגן ומפיק מוזיקלי ממוצא גרמני המתגורר בבריטניה.

==ביוגרפיה==
ריכטר נולד בגרמניה בשנת 1966 ועבר עם משפחתו לבריטניה בגיל צעיר. למד קומפוזיציה ופסנתר באוניברסיטת אדינבורו, באקדמיה המלכותית למוזיקה בלונדון ואצל המלחין האיטלקי הנודע לוצ'אנו בריו בפירנצה.

עם סיום לימודיו, יסד ביחד עם שותפים הרכב מוזיקלי קלאסי בשם Piano Circus וניגן בו במשך 10 שנים. ההרכב זכה להצלחה ופרסם חמישה אלבומים בחברת תקליטים הבריטית דקה, בהם ניגנו יצירות של מלחינים קלאסיים בני-זמננו כמו ארוו פרט, פיליפ גלאס, בריאן אינו, מייקל ניימן, ג'וליה וולף וסטיב רייך.

לאחר שנים של נגינה בהרכב התפנה ריכטר לקריירת סולו והוציא ארבעה אלבומי סולו: Memoryhouse בשנת 2002, The Blue Notebooks בשנת 2004, Songs From Before בשנת 2006, 24 Postcards in Full Colour בשנת 2008 ו-Infra בשנת 2010.

בשנת 2005 הפיק את האלבום Lookaftering לזמרת האנגליה ואשטי בוניאן.

בשנת 2007 כתב את הפסקול לסרט הישראלי ואלס עם באשיר של הבמאי ארי פולמן, ובשנת 2008 זכה בפרס האקדמי לקולנוע האירופי לפסקול מקורי שכתב לסרט. ריכטר גם הלחין את הסרט "כנס העתידנים" של פולמן.

בשנת 2012 הוא יצר פסקול לסרט "ספרד" של אניה סלומונוביץ.

בשנת 2014 הלחין את הפסקול של הסדרה "הנותרים".

בשנת 2015, שחרר את האלבום המאוד שאפתני SLEEP, המבוסס על קונספט של שנת לילה, ועל כן אורכו הוא כ- 8.5 שעות. האלבום כולל קטעים שברובם ארוכים (20–30 דקות) ומתבסס על הלחנה מינימליסטית לפסנתר, כלי קשת (כינור, ויולה וצ'לו), קולות ווקליים (סופרנו) וסנת'יסייזרים. הביקורות שיבחו את האלבום מאוד ואת ריכטר על הלחנתו. ריכטר תיאר את האלבום כ- "שיר ערש באורך 8 שעות". בנוסף לאלבום, שוחררה גרסה קצרה יותר של האלבום, From SLEEP, הנותנת טעימה באור של שעה מקטעים שונים ב- SLEEP המקורי.

בשנת 2016, הלחין מקס ריכטר את הפסקול לסרט המדע בדיוני "מורגן" של הבמאי לוק סקוט, בנו של רידלי סקוט.

==קישורים חיצוניים==

* 

* [http://www.maxrichtermusic.com/en/news האתר הרשמי] של מקס ריכטר.

==הערות שוליים==

קטגוריה:בוגרי אוניברסיטת אדינבורו
קטגוריה:מלחינים גרמנים
קטגוריה:גרמנים שנולדו ב-1966
כפיל

כפיל הוא אדם אשר מופיע במקום אדם אחר עמו הוא חולק דמיון חזותי למטרות שונות. להבדיל מחקיין, אשר לרוב מופיע בפני קהל המודע לחיקוי, מטרתו של כפיל היא להופיע ללא ידיעת הצופים בו כי לא מדובר באדם המקורי. בכפיל משתמשים למטרות ביטחונו של האדם אותו הוא משמש, הטעיה או, בקולנוע ובטלוויזיה, למלא מקומו של שחקן בסצינות מסוימות.

שימוש בכפילים מסיבות ביטחוניות, כגון חשש לחיי אדם כלשהו, מצריך לעיתים שכירת שחקן אשר יכול לגלם את דמותו ומנהגיו של מושא החיקוי באופן מוצלח. כפילים אלו לעיתים משתמשים בניתוחים פלסטים כדי לשוות מראה זהה למושא החיקוי.

==באמנויות הבמה==

ישנן סצנות בהן משתמשים בכפיל. סצינות אלה יכולות להיות כאלו הדורשות יכולות מסוימות אשר חסרות לשחקן המקורי, כגון נגינה, ריקוד, הטסת מטוס או פעלולים מסובכים ומסוכנים, או שדורשות דבר מה מהשחקן אותו אינו מוכן לבצע, כגון הופעה בעירום (במקרה זה, נקרא הכפיל לעיתים כפיל גוף). לדוגמה, בסרט פורסט גאמפ, בו הגיבור מגולם בידי טום הנקס, קטעי הריצה מבוצעים בידי כפיל - בידי אחיו הצעיר של טום, ג'ים הנקס.

במקרים מסוימים משתמשים בכפילים גם כדי לפנות זמן לאדם אותו הם מדמים להיות. כך, למשל, יכול להתפנות שחקן לצילום סצינות הדורשות אותו בעוד שצילומים בהם ניתן להסתפק בכפיל מתבצעים במקביל. שימוש נוסף בכפיל, שנובע מסיבות טכניות, נעשה בחלק מהסצנות בהן הדמות המגולמת בידי השחקן ניצבת מול מראה. אחת הדרכים למנוע מהמצלמה להשתקף במראה, לצד דמות השחקן היא שימוש בחלון במקום במראה, כשמצדו השני של החלון נמצא כפיל של השחקן.

בקולנוע ובטלוויזיה משתמשים לעיתים בכפילים לצורך ביצוע חזרה לסצינות בפני הבמאי, הצלם או אנשי התאורה וההקלטה כדי שאלו יוכלו להעריך את אופן ביצוע הסצנה בטרם הצילום בפועל. במקרים שכאלו הכפילים יבצעו את הסצנה כולה, לרבות הדיאלוג והפעולות אותם נדרשות דמויותיהם לבצע.

בחלק מהמקרים פני הכפיל לא צריכים להיות דומים לפני השחקן אותו הוא מחליף. במקרים אלו די בדמיון גופני כללי. ואכן, בהרבה פעלולים מסוכנים, הנצפים בקולנוע, אין התמקדות בפני הכפיל, או שהוא בכלל מצולם עם גבו למצלמה. פני השחקן נראים רגע לפני ורגע אחרי הפעלול. אך בעת הפעלול עצמו, שאותו מבצע כפיל, לא נראים פני השחקן וגם לא פני הכפיל. אולם במקרים אחרים, הדמיון בין הכפיל לשחקן אותו הוא מחליף צריך להיות רב. במקרים אלו משתמשים, לעיתים בקרוב משפחה של השחקן, או אפילו באחיו התאום.

==ראו גם==
*פעלולן
*תאוריית הקשר על מותו של פול מקרטני, על פיה פול מקרטני מת והוחלף בכפיל בלא ידיעת הציבור
*שבוע הדופלגנגר

==קישורים חיצוניים==

קטגוריה:מקצועות הבידור
קטגוריה:אפקטים מיוחדים בקולנוע
גלריה רוזנפלד

גלריה רוזנפלד היא גלריה לאמנות השוכנת בקריית המלאכה בתל אביב-יפו. גלריה זו היא אחת מן הגלריות המסחריות הוותיקות בישראל.
==היסטוריה==
גלריה רוזנפלד הוקמה בשנת 1952 ברחוב דיזנגוף, על ידי אליעזר רוזנפלד, אספן וסוחר אמנות. 
בשנות החמישים ושישים של המאה ה-20 הפכה לאחת מן הגלריות המצליחות בישראל. הגלריה הייתה מזוהה עם אמנים כמרסל ינקו, משה ברנשטיין ואחרים. 

בשנת 1995, לאחר תקופה ארוכה בה הידרדר מעמדה של הגלריה בעולם האמנות הישראלי, עבר ניהול הגלריה לידי צקי רוזנפלד ונערך בה בשנת 1999 שיפוץ מקיף. בין האמנים המזוהים עם הגלריה נמנים רועי רוזן, אפרת נתן, תמר קרוון, טל שוחט, אלעד רוזן, בועז ארד, תמיר צדוק, ורד נסים, אלונה רודה, זמיר שץ, אנה לוקשבסקי, אלי גור אריה ואחרים.

ב-26 במרץ 2009 עברה הגלריה למקום חדש בקריית המלאכה בתל אביב-יפו. 

<gallery>
Eladrosen2016.JPG|תערוכה של אלעד רוזן בגלריה, 2016
</gallery>

== קישורים חיצוניים ==

* 

ביקורות תערוכות
* 
* 
* 
* 
* 
* 
* 
* 
==הערות שוליים==

קטגוריה:רחוב דיזנגוף
קטגוריה:תל אביב-יפו: גלריות לאמנות
הכח תל אביב

הכח תל אביב הייתה קבוצת כדורגל ישראלית מהעיר תל אביב בתקופת המנדט הבריטי בארץ ישראל, שהוקמה בשנת 1934 והמשיכה לשחק גם לאחר קום מדינת ישראל, עד להתמזגותה עם מכבי רמת גן, ליצירת "הכח מכבי רמת גן" שהיום נקראת הכח עמידר רמת גן.

==היסטוריה==
ב-1934 קמה התארגנות של יוצאי קבוצת הכח ברלין שהיגרו לארץ ישראל בתקופת המנדט, ביוזמתו של אגון יון (שהיה שופט כדורגל בכיר) וארתור באר. הם אספו חלק מהשחקנים לשעבר שנאלצו לפרוש מהקבוצות האירופאיות בעקבות האנשלוס והתגברות האנטישמיות באירופה. ב-1934, כבר בשנתה הראשונה, נרשמה קבוצת "הכח תל אביב" בהתאחדות לכדורגל ושיחקה בליגה הראשונה בעונת 1934/1935, כשנה לאחר הקמתה, תחת שרביטו של המאמן א. לוינגר, שחקן מקצועי מברטיסלאבה. בעונתה השנייה, 1935/1936 סיימה הכח תל אביב כסגנית האלופה הארץ-ישראלית (הליגה הבכירה בישראל לפני קום המדינה) שנייה רק למכבי תל אביב שזכתה באליפות ההיסטורית הראשונה שלה. בשנים הבאות הצטרפו אליה כוכבים מהליגה הארץ ישראלית כמו וילי ברגר, פרי נויפלד, וליאו גליה. בשנת 1935 סיימה גם כסגנית מחזיקת הגביע הארץ ישראלי (כיום הוא גביע המדינה בכדורגל), לאחר שהפסידה בגמר הגביע 1-0 למכבי פתח תקווה. עונת 1944/1945 הייתה העונה האחרונה של הקבוצה בליגה הראשונה לפני קום המדינה, והיא סיימה כאחרונה בליגה.

ב-1943, מועדון אחר שנקרא "הכח תל אביב 1909" נוסד על ידי יוצאי הכח וינה (נקרא כך על מנת לתת את הבכורה להכח תל אביב שנוסדה ראשונה בארץ), והיא שיחקה בליגות בישראל בשם זה. לאחר 3 שנים, בשנת 1946, התקבלה החלטה על ידי שני המועדונים לאחד כוחות לקבוצה אחת בשם "הכח תל אביב".

לאחר הקמת מדינת ישראל ב-1949 התאחדה הקבוצה עם קבוצת פרבר תל אביבית משכונת שפירא שנקראה "השחר הכפיר", הקבוצה המאוחדת צירפה לשורותיה כוכבים נוספים כמו שלמה לוי, ושיחקה בעונת הבכורה של ליגת המשנה הישראלית הליגה המיוחדת, והצליחה להישאר בליגה ב' (ליגת המשנה דאז), שם היא שיחקה החל מ-1951/1952 ועד עונת 1954/1955, בה סיימה שנייה אחרי מכבי יפו, ולא הצליחה להעפיל לליגה הבכירה. ב-1955/1956, לאחר שינוי מבנה הליגות בישראל והקמת הליגה הלאומית, שיחקה הכח תל אביב בליגה א' שהפכה לליגת המשנה, וסיימה בראש הליגה. הכח עלתה למשחקי המבחן נגד האחרונה בליגה הבכירה מכבי יפו, שניצחה אותה 4-1 בסיכום שתי התמודדויות. עונה לאחר מכן ב-1956/1957 סיימה הכח במקום החמישי, ובעונה זו התקיים פלייאוף משחקי מבחן בו סיימה הקבוצה במקום הרביעי בפלייאוף אך עלתה להתמודדות, שוב, מול מכבי יפו, ושוב הפסידה הכח 2-0 ו-5-0 בשתי ההתמודדויות ונשארה בליגה השנייה.

בסיום עונת 1958/1959, עקב מצוקה כלכלית הקבוצה התאחדה שוב, הפעם עם מכבי רמת גן, אך שמרה על שמה "הכח תל אביב" עד לסוף עונת 1961/1962, בסופה העפילה הקבוצה לליגה הבכירה - הליגה הלאומית. לאחר שהעפילה, בליגה הלאומית שינתה הקבוצה את שמה וכך נקראה הקבוצה מתחילת עונת 1962/1963, ולמעשה הקבוצה המקורית הכח תל אביב חדלה מלהתקיים.

==תארים==
ליגת העל
*סגנות (1): 1935/1936

גביע המדינה
*סגנות (1): 1935

==ראו גם==
*הכח עמידר רמת גן

==הערות שוליים==

*
קטגוריה:היישוב: מועדוני ספורט
קטגוריה:היישוב: כדורגל
קטגוריה:תל אביב-יפו: קבוצות כדורגל
קטגוריה:קבוצות כדורגל ישראליות
קטגוריה:קבוצות כדורגל ששיחקו בליגה הבכירה בישראל
קטגוריה:קבוצות כדורגל ישראליות שהתפרקו
קטגוריה:קבוצות כדורגל שהוקמו ב-1934
סיכון מטבע

סיכון מטבע הוא רמת החשיפה הקיימת בארגונים ופרטים שחלק מהכנסותיהם, הוצאותיהם, נכסיהם או התחייבויותיהם נקובים במטבע שונה ממטבע הפעילות העיקרי שלהם, לעלייה או ירידה בשערי המטבעות להם הם חשופים. שינויים אלה עלולים לפגוע באופן ניכר וליצור הפסדים ובמקרים מסוימים אף להביא לכדי פשיטות רגל.
== דוגמאות ==
* חברה ישראלית המייצאת לחו"ל ומקבלת את הכנסותיה במט"ח, נפגעת כתוצאה מהתחזקות השקל מול יתר המטבעות (ייסוף). הפגיעה היא בכך שרוב הוצאותיה של החברה הן בשקלים. במידה וירידת שערי המט"ח מהותית ולאורך זמן, קטנות הכנסותיה של החברה והיא תיאלץ לבצע צעדי ייעול שיצמצמו את הפסדיה.
* חברה ישראלית המשקיעה בנדל"ן במזרח אירופה, שהתחייבויותיה נקובות בשקלים, עלולה להגיע לקשיים אם שערי המטבעות בארצות פעילותה ייפלו ביחס לשקל.
*ישראלי הרוכש דירה בדולרים חשוף לעלייה בשער הדולר עד מועד התשלום בפועל.

== ניהול סיכוני מטבע==

הטיפול בסיכונים אלה מבוסס על ניתוח ומציאת רמת הרגישות של החברה לשינויי מטבע אלה, ולאחר מכן פתרונות מערכתיים המבוססים על קביעת "מדיניות ניהול סיכוני מטבע" ופתרונות מערכתיים המבוססים על "גידור טבעי" של חשיפה זו. ברוב המקרים היכולת לבצע גידור טבעי אינה מספקת ואז נדרשים פתרונות דוגמת "גידור פיננסי" המבוסס על כלים מתחום הנגזרות הפיננסיות: פורוורדים, אופציות, סוואפים וכו'.

== לקריאה נוספת ==
*PRICO פריקו ניהול סיכונים, [http://prico.co.il/site/subMenu.aspx?Mcat=17&pageN=17מתודולוגיה ומאמרים מקצועיים בנושא ניהול סיכוני שוק] 

*ד"ר אדם רויטר, ניהול סיכונים פיננסיים, הוצאת עמיחי
*ד"ר אדם רויטר, ניהול סיכונים פיננסיים בעקבות משבר 2008, הוצאת ידיעות ספרים

קטגוריה:מטבעות
מטבע
התנועה הסוציאליסטית הכלל-אתיופית

התנועה הסוציאליסטית הכלל-אתיופית (באמהרית: መላ የኢትዮጵያ ሶሲያሊስት ንቅናቄ, מילולית מאמהרית: "מאלוו אתיופיה סושיליסט ניקינאקה", ראשי תיבות: "מאיסון") היא ארגון מרקסיסטי שהיה פעיל בפוליטיקה האתיופית בסוף שנות ה-70 של המאה ה-20.

==היסטוריה==
ארגון המאיסון הוקם בתחילת 1976 על ידי היילה פידה , מבני האורומו ממחוז וואלגה, ובכך מחוז זה הפך לבסיס תמיכתו העיקרי.
לאחר הפלת הקיסר היילה סלאסי במהפכה האתיופית, החונטה הצבאית האתיופית (הדרג) עלתה לשלטון ובעקבותיה גל של תנועות שמאל קומוניסטיות, העיקריות שבהן היו המאיסון והיחאפה. המחלוקת העיקרית בין הקבוצות הייתה האם לתמוך בדרג. היחאפה, שדרש הקמת רפובליקה עממית מיידית, לא תמך בדרג בגלל הקיצוניות שלו, וטען שהוא פשיסטי. אך המאיסון תמך בדרג והכריז שמוקדם מדי לרפובליקה עממית וזוהי הדרך.

המאיסון היה הארגון הפוליטי העיקרי שהיה מרקסיסטי, וכך קיבל לידיו מספר משרות גבוהות בממשלת אתיופיה. ראש הארגון כיהן כיועץ ראשי ליושב ראש הדרג. הקרע האידאולוגי בין היחאפה למאיסון הוביל לטרור האתיופי הלבן במהלך 1976 והתנגשויות אלימות בין שני המחנות בעיקר בערים הגדולות. במהלך הטרור האדום, היחאפה סבל, גם ממתקפות צבא אתיופיה והדרג, בנוסף לאלו של המאיסון.

בהמשך החל המאיסון לצבור כוח פוליטי גדול שהיווה איום לדרג, וב-1978 הדרג החל לתקוף את מאיסון בפקודתו של מנגיסטו היילה מריאם, ופקידי המפלגה פוטרו נאסרו ונרצחו. חברי הארגון הפכו ברובם לחברים במפלגת כוחות האיחוד הדמוקרטי-אתיופי הקואליציונית, בדומה לחברי היאחפה לשעבר.

קטגוריה:מלחמת האזרחים האתיופית
אתיופיה
קטגוריה:אתיופיה: מפלגות
קטגוריה:אורומיה
קטגוריה:מפלגות שהוקמו ב-1976
סימולציות ניהול ממוחשבות

סימולציות ניהול ממוחשבות הן סוגת משחקים הכולל שילוב של מיומנות, מזל ואסטרטגיה כדי להדמות את המציאות.

בעולם המשחקים, משחקי סימולציות ניהול ממוחשבים מתארות סוגת משחקים רחבה ומגוונת של משחקי מחשב. חלק מהמשחקים בסוגה זו אמור להדמות את המציאות בעולם האמיתי, בעוד אחרים אמורים להדמות את העולם העסקי. קיימים גם משחקים המַדמים את שני התחומים (לדוגמה, סימס 2).

== תתי-סוגות ==
* סימולציות ניהול ובנייה - משחקים בהם השחקנים מנהלים ממשל, קבוצת ספורט, עסק, בניית עיר, או אפילו משחקים את האלוהים בעולם.
* סימולציות דייטים - משחקים המתרכזים ביציאה לדייטים. במשחקי תפקידים כגון harvest moon ו-Thousand Arms, הדייט הוא חלק מהמשחק.
* סימולציות חיים - משחקים בהם השחקנים מנהלים צורת חיים או מערכת אקולוגית. אחד המשחקים הידועים בסוגה זו הוא הסימס על כל סוגיו. ניתן להכליל בסוגה זו גם סימולציות גידול חיות מחמד.
* סימולציות כלי רכב - משחקים בהם השחקן נוהג בכלי רכב. סוגה זו כוללת סימולטורי טיסה, סימולטורי מרוצים, ומשחקים אחרים המאפשרים לנהוג בטנקים, רכבות, ספינות ועוד. דוגמאות למשחים מסוג זה הם "פלייט סימולטור", "Need for Speed", "Elasto Mania", פרו סייקלינג מנג'ר ועוד.
* סימולציות תמונות - משחקים בהם השחקן מצלם תמונות של חיות או אנשים. בסוגה זו נכללים משחקים כגון Pokémon Snap או Afrika.

==משחקים נוספים הנחשבים כסימולטורים==
* משחקי מלחמה מסוימים עם רמה גבוהה של תאימות למציאות, שמעבר למשחקי מלחמה המתרחשים בעולם פנטזיה או בדיוני. משחקים אלה מנסים להדמות מלחמה מציאותית במישור האסטרטגי או הטקטי.
* משחקי ירי טקטי בעלי רמה גבוהה של תאימות למציאות. משחקים אלה מנסים להדמות את התחושות שחווים בשדה קרב.
* משחקי Sim שונים, שנוצרו על ידי חברות כמו Maxis. משחקים אלה מדמים מגוון רחב של תחומים וחוויות.

==ראו גם==
* God game

==קישורים חיצוניים==

קטגוריה:משחקי סימולציה ממוחשבים
קטגוריה:סוגות משחקי וידאו
פררו

פֶרֶרו (באיטלקית: Ferrero SpA) היא יצרנית איטלקית של שוקולד ומוצרי מתיקה שונים, רובם על בסיס שוקולד. החברה נוסדה על ידי פייטרו פררו בשנת 1946 ובסיסה העיקרי שוכן בטורינו, איטליה. החברה עדיין נמצאת בשליטת משפחת פררו. החברה כוללת כיום 15 מפעלי ייצור ו-33 חברות שפועלות בכל העולם. בשנת 2006 היקף הייצור עמד על כ-800,000 טון. יבואנית מוצרי פררו לישראל הרשמית היא פרימיום - חברה לדברי מתיקה ולמסחר בע"מ. לפני כן הייתה חברת ליימן שליסל היבואנית, אך ב-2016, לאחר כ-45 שנים רצופות, נלקח מליימן שליסל הזיכיון על ידי פררו העולמית.

==היסטוריה==
ב-1946 פיתח פייטרו פררו (Pietro Ferrero) קרם זול במיוחד שהתקבל משילוב אגוזי לוז זולים בקקאו יקר שנועדו להימרח על פרוסות לחם ונקרא Pasta Gianduja.

הוזלת תהליך הייצור הצליחה, ובעקבות זאת נוסדה החברה על שמו לייצור ושיווק המוצר. קרם שוקולד למריחה, המיוצר בתהליך ייצור דומה, נמכר תחת השם נוטלה מראשית 1946, ונעשה ממרח פופולרי בעולם. בהמשך פיתח התאגיד מגוון מוצרים רחב המבוסס רובו ככולו על ממרח זה, בניסיון לכוון את המוצרים לנישות שיווקיות שונות (למשל, בעוד שנוטלה ודופלו שווקו כמוצרים פשוטים, פררו רושה הדומה להם שווק כמוצר יוקרתי יותר) פררו היא גם יצרנית ביצי הקינדר וקינדר בואנו.

בשנת 1956 החל ייצור מותג "מון שרי" ובשנת 1990 "רפאלו".

== קישורים חיצוניים ==

* 

* 

== הערות שוליים ==

קטגוריה:חברות מזון איטלקיות
קטגוריה:חברות שוקולד
קטגוריה:חברות משפחתיות
מכלל - אנציקלופדיה לנוער

מכלל - אנציקלופדיה לנוער היא אנציקלופדיה לילדים ונוער בעריכת יצחק אבנון, שיצאה לאור בישראל וזכתה למהדורות רבות. על חשיבותה כתב ההיסטוריון ישראל ברטל: "ספר עזר כמעט-מיתולוגי שקשה למצוא תלמיד ישראלי שלא נזקק לו כמעט מדי יום בשנות ה-50 וה-60. 'מכלל' הייתה ספינת הדגל של מה שמכנים היום בלשון הישראלית הרזה בשם 'מיינסטרים' ציוני, והומלצה בהתלהבות על ידי מורינו ומחנכינו.".

==תולדות האנציקלופדיה==
מהדורתה הראשונה של "מכלל", שאותה חיבר אבנון בשיתוף עם מומחים בתחומים שונים, החלה לצאת לאור בשנת 1952, וזכתה להצלחה רבה. מהדורה זו תוכננה לכלול שבעה כרכים ומעל 2000 ערכים. הכרך הראשון יצא בדצמבר 1952, השני במרץ 1953, הרביעי באפריל 1954, והשישי בפברואר 1955. לקראת הוצאת הכרך השביעי הוחלט להוסיף כרך נוסף, והכרך השמיני והאחרון יצא בדצמבר 1955. במאי 1956 יצא כרך מפתח. באותה שנה הוצאה מהדורה מיוחדת שכללה את האנציקלופדיה כולה בארבעה כרכים, עבור מנויי מעריב. בשנת 1958 נוספו ביוזמת מעריב שני כרכים כפולים, האחד על "ישראל, הארץ והמדינה" והשני על המסורת היהודית. בשנת 1960 יצאו עוד ארבעה כרכים המשלימים ומעדכנים את האנציקלופדיה, כך שהיא כללה 17 כרכים. האנציקלופדיה נכללה בין רבי המכר של הוצאת יבנה שמכרו עד אמצע שנת 1960 יותר מ-40 אלף עותקים. בשנת 1963 יצאה לאור מהדורה מורחבת ובה 16 כרכים. בשנת 1966 נוספו שלושה כרכים שעניינם "הצומח והחי". בשנת 1975 הודפסה האנציקלופדיה ב-6 כרכים עבור דבר. בשנת 1967 נפטר יצחק אבנון, אך האנציקלופדיה המשיכה להתעדכן, ובשנת 1981 יצאה לאור מהדורה מורחבת ומתוקנת ב-20 כרכים. הדפסות נוספות של מהדורה זו יצאו לאור בשנות השמונים ובשנות התשעים.

==המהדורה הראשונה==

ההקדמה למהדורה הראשונה של האנציקלופדיה, שיצאה לאור בשנת 1952, הסבירה כי באנציקלופדיות לנוער "נעשית בחירת הערכים וקביעת תוכנם של הערכים בהתאם לצרכיו הרוחניים של הנוער, לדרגת השכלתו ולכושר השגתו". האנציקלופדיה הייתה נאמנה לגישה זו.

רן הכהן, שבחן את מאפייניה של מהדורה זו, עמד על מאפיינים סגנוניים אחדים:
* פעמים רבות מתחיל הערך בהגדרה פשטנית וקליטה, כגון "אוסטרליה, ארץ הקנגורו והבומרנג".
* נעשה שימוש רב בסופרלטיבים, כגון "יוהאן וולפגנג פון גיתה, אביר השירה הגרמנית ואחד מגאוני ספרות העולם".
* דרמטיזציה של התיאור, כגון "להכות את גרמניה וגרורותיה שוק על ירך ולהנחיל להן תבוסה ניצחת". 
* כתיבה סיפורית, כגון "אין לך אדם אומלל ומסכן כעיוור, כל ימיו עוברים עליו בחשכת צלמוות...".
* שימוש בשיפוט ערכי, כגון "אחת הערים היפות והנעימות בישראל היא רמת גן". 

בערכי האנציקלופדיה ניתן מקום רב לערכי מדעי הטבע, טכנולוגיה וגאוגרפיה, תוך התפעלות מהישגי האדם, המגיעה לשיא בתיאור: "הטנק, אותו ענק תוקף הפורץ ראשון בקווי החזית של האויב ואינו חת מפני כדורי רובים ומכונות ירייה ...". תחום נוסף הזוכה לסקירה נרחבת הוא הלאום היהודי.

==קישורים חיצוניים==
* 
* זאב גלילי, [http://www.zeevgalili.com/?p=372 בין בריטניקה לנוער לאנציקלופדיה מכלל], באתר "היגיון בשיגעון", 29 בדצמבר 2000.
*
*

==הערות שוליים==

קטגוריה:אנציקלופדיות בשפה העברית
קטגוריה:ספרי ילדים ונוער בעברית
המאמץ העולמי לאיסור על השימוש במוקשים

כריכת הדו"ח של ICBL משנת 2000, ועליו צילום של ילדה משחקת בשלג בסמוך ל[[שדה מוקשים ברמת הגולן]]
המאמץ העולמי לאיסור על השימוש במוקשים (באנגלית: International Campaign to Ban Landmines, בר"ת: ICBL) הוא קואליציה של ארגונים לא ממשלתיים שמטרתם המשותפת לאסור על השימוש במוקשים נגד אדם. המאמץ העולמי זכה בפרס נובל לשלום לשנת 1997, יחד עם השגרירה הבולטת שלו ג'ודי ויליאמס.

== היסטוריה ==
מקורו של המאמץ, ב-1991, בקריאות בו זמנית של מספר ארגונים לא ממשלתיים, לאסור על השימוש במוקשים נגד אדם. באוקטובר 1992 הסכימו שישה ארגונים לשתף פעולה במטרה לנסות ולהשפיע על מקבלי ההחלטות בעולם, והקואליציה נוסדה באופן רשמי. ששת הארגונים המייסדים כללו את Human Rights Watch (משמר זכויות האדם), Handicap International (ארגון המסייע לנכים ברחבי העולם), Physicians for Human Rights (רופאים למען זכויות אדם), Vietnam Veterans of America Foundation (ארגון שנוסד על ידי חיילים אמריקאים ותיקי מלחמת וייטנאם), Mines Advisory Group (ארגון סיוע לנפגעי מוקשים) ו-Medico international (ארגון למתן סיוע סוציאלי).

ב-1993 נוסדה ועדת ההיגוי של המאמץ שכללה את ששת הארגוניים המייסדים. ג'ודי ויליאמס, ממקימות הארגון, הייתה מתאמת הפעולות, האסטרטגית הראשית ודוברת הארגון, והביאה לשיתופי פעולה מוצלחים עם ממשלות רבות וארגונים שונים, ביניהם האומות המאוחדות והצלב האדום. עם השנים, צמח שיתוף הפעולה עד ליצירת רשת של מעל 1100 ארגונים ביותר מ-60 מדינות. אחת מהדמויות הבולטות שתמכו בארגון הייתה דיאנה, הנסיכה מוויילס, שדאגה לסייר בשדות מוקשים באנגולה ובבוסניה והרצגובינה ולמשוך את תשומת לב התקשורת למאבק.

הישגו המרכזי של הארגון הגיע ב-1997, עם החתימה על אמנת אוטווה על ידי 133 מדינות (ו-156 מדינות נכון ל-2008). אמנת אוטווה אוסרת על פיתוח, ייצור ושימוש במוקשים נגד אדם, ומחייבת פינוי כל שדות המוקשים נגד אדם, הקיימים בתחום המדינות החותמות, בפרק זמן של 10 שנים. על הסכם אוטווה לא חתמו המעצמות הגדולות, ארצות הברית, רוסיה, סין והודו. גם מדינת ישראל אינה חתומה על ההסכם.

בשנת 1997 זכה הפרויקט וג'ודי ויליאמס בפרס נובל לשלום (מחצית הפרס לכל אחד).

== קישורים חיצוניים ==

* 

* 
* 

== הערות שוליים ==

קטגוריה:ארגונים בין-לאומיים
קטגוריה:זוכי פרס נובל לשלום
קטגוריה:מיקוש
כנסיית יאן מנפומוק

250px
כנסיית העלייה לרגל של יאן מנפומוק (צ'כית Kostel svatého Jana Nepomuckého) בגבעת זלנה הורה (Zelená Hora) שבעיר הצ'כית ז'דאר נאד סאזבו (Žďár nad Sázavou), באזור הגבול שבין בוהמיה למוראביה, היא יצירת המופת האחרונה של יאן סנטיני אייכל, שהיה אדריכל צ'כי ששילב בין הבארוק הבורומינסקי לבין אלמנטים גותיים בבנייה ובקישוטים.

==היסטוריה==
המזבח המרכזי
ב-1719 הורה הארכיבישוף של פראג לחקור את שרידיו של הקדוש הנוצרי יאן מנפומוק לאחר שהתברר כי לשונו של יאן שרדה בשלמותה, דבר המעיד על היותו אדם קדוש. כתוצאה מכך יאן מנפומוק זכה לפרסום רב, ובעיקר במנזר הציסטרציאני שבז'דור נאד סוז'בו. מנזר זה מילא את מקומו של המנזר בזלנה הורה שנהרס במהלך המלחמות ההוסיטיות, היכן שיאן קיבל את חינוכו המוקדם. נזירים מזלנה הורה הקימו את המנזר החדש. וצ'לב ויימלובה, שהיה אחד ממעריציו של יאן מנפומוק ושימש בתפקיד אב המנזר בין 1705 ל-1738, החליט לבנות כנסייה לכבודו של יאן מנפומוק.

מטרתה של הכנסייה הייתה לשמש כאתר עלייה לרגל. העבודות החלו בשנת 1719, שלוש שנים לפני שמעמדו של יאן כקדוש נוצרי זכה לאישור הסופי. האדריכל שהופקד על הבנייה היה יאן סנטיני אייכל, שעבד עבור אב המנזר על מגוון פרויקטים מאז 1706. שני האנשים שיתפו פעולה בעיצוב הכנסייה, והתבססו בין השאר על המשמעות הסמלית של לשונו של יאן מנפומוק, ועל המשמעות הנומרולוגית של הספרות 5 ו-3 (יאן מנפומוק מת בגיל 53).

הכנסייה קודשה ב-16 במאי 1720 למרות שבנייתה לא הסתיימה, כיוון שתאריך זה היה יום המרטירדום של יאן מנפומוק. בנייתו של החלק העיקרי הסתיימה ב-1721, ושנה אחת לאחר מכן קודשו הרהיטים והקישוטים בטקס נוסף. אולם, בניית הקלויסטרים והמבנים המשניים הסתיימה רק ב-1727. בשנים שלאחר מכן הוספו אלמנטים שונים כגון המזבח הראשי והמזבח המשני, דוכן דרשה, ומספר פסלים.

הכנסייה שימשה כאתר עלייה לרגל חשוב עד לביטול המנזרים ב-1784. השימוש בה נמשך מאז, ובמהלך המאה ה-19 החלו להשתמש בקלויסטר כבית קברות.

==תיאור==
שביל הכניסה
הכנסייה, ביחד עם הריהוט שעוצב על ידי סנטיני עצמו, ידועה בשל מאפייניה הגותיים והסימבוליות המורכבת שלה, שהיו חריגים ביחס למקובל באותה תקופה. בנימוקי ההכרזה של אונסק"ו נאמר כי מטרתם של היחסים בתוכניתו של סנטיני הייתה "יצירת מציאות מרחבית עצמאית", כאשר "המספר 5 דומיננטי במתאר ובפרופורציות" של הכנסייה. לדוגמה, בקלויסטר יש 10 קווים מעגליים הנפגשים במרכז הכנסייה, ולפיהם נקבע המיקום של הקפלות והשערים. לצד החיצוני של הכנסייה יש מראה של גוף אנכי מרכזי המעוצב בצורת כוכב מחומש. המורפולוגיה של הצד החיצוני איננה מורכבת, והאלמנטים הגותיים עשויים מסטוקו, כך שהרושם הראשוני של גאומטריית המבנה הבסיסי מתחזק. לפתחי הפורטיקו והחלונות יש קמרונות מחודדים ומסגרות פסים פשוטות, המפשטים את האלמנטים הגותיים.

הרושם העיקרי של פנים הכנסייה הוא של פאר רב וכיווניות כלפי מעלה. חלל הכנסייה מחולק לשני חלקים על ידי הגלריה שבסיס הקמרון. החלל המרכזי מתחלק לחמש גומחות, ארבע מתוכן מופרדות זו מזו על ידי מחיצות אופקיות, כאשר המזבח הראשי נמצא בגומחה החמישית והמזרחית ביותר.

רוב הריהוט המקורי של הכנסייה השתמר מאז בנייתה, והוא כולל בין השאר את המזבח הראשי שתוכנן על ידי סנטיני ומייצג את הגעתו של יאן מנפומוק לגן עדן, וכן את ארבעת המזבחות הצדדיים שתוכננו גם כן על ידי סנטיני ומייצגים את ארבעת האוונגליסטים.

==קישורים חיצוניים==

* 

קטגוריה:מבני בארוק
קטגוריה:צ'כיה: כנסיות
נס ניו זילנד הלבן

נס ניו זילנד הלבן הוא הדגל הימי הצבאי של ניו זילנד המונף על ספינות הצי המלכותי של ניו זילנד. זהו נס לבן עם דגל הממלכה המאוחדת בקנטון מושחת עם הצלב הדרומי בצבע אדום על פי עיצובו של דגל ניו זילנד. 

עד שנות השישים של המאה העשרים הניפו ספינות הצי המלכותי הניו זילנדי את הנס הלבן של הצי המלכותי הבריטי, אך בגלל שינויים במדיניות החוץ של הממלכות השונות של חבר העמים אומץ דגל חדש אשר יבדיל בין הספינות של הציים המלכותיים השונים. הדגל הנוכחי אומץ בשנת 1968. 

נס ניו זילנד הלבן

==ראו גם==
* נס לבן

==קישורים חיצוניים==
* 
* [http://www.mch.govt.nz/nzflag/other-flags.html אתר משרד התרבות והמסורת של ניו זילנד - דגלים ניו זילנדיים אחרים]
* [http://www.teara.govt.nz/1966/F/Flags/NewZealandEnsignAndGovernmentFlags/en האנציקלופדיה של ניו זילנד 1966 - דגלים, נס ניו זילנד ודגלי הממשל]

קטגוריה:ניו זילנד: דגלים

ניו זילנד
ניו זילנד
ניו זילנד
קטגוריה:דגלים בצבע אדום-כחול-לבן
קירילוס ומתודיוס

קירילוס (826 – 869) ומתודיוס (815 – 885) (ביוונית: Κύριλλος και Μεθόδιος; בסלאבית כנסייתית עתיקה: Кѷриллъ и Меѳодїи; ברוסית מודרנית: Кирилл и Мефодий) היו זוג אחים יוונים ביזנטיים ילידי סלוניקי של המאה ה-9 שפעלו כשליחי הנצרות אל הסלאבים של מוראביה הגדולה ופאנוניה. 

על עבודתם, אשר השפיעה רבות על התפתחותם התרבותית של הסלאבים, זכו לתואר השליחים אל הסלאבים. מיוחסת להם יצירתו של האלפבית הגלגוליטי – האלפבית הראשון ששימש ככתב עבור השפה הסלאבית הכנסייתית העתיקה. האלפבית הקירילי, המבוסס על זה הגלגוליטי, משמש עד ימינו במספר שפות סלאביות.

ההיסטוריון והבלשן שלמה אברהם רוזאניס טען כי האחים שאלו אותיות מהכתב העברי כשפיתחו את הכתב הקירילי, כגון האותיות ש (Ш בכתב קירילי) ו-צ (Ц בכתב קירילי).

לאחר מותם של האחים המשיכו תלמידיהם את עבודת המיסיון בקרב עמים סלאביים נוספים. שני האחים נחשבים בנצרות האורתודוקסית לקדושים, ומשתייכים לקבוצה המצומצמת של הקדושים "שווי הערך לשליחים". בשנת 1880 הכניס האפיפיור לאו השנים עשר את יום חגם ללוח השנה של הכנסייה הקתולית. ב-1980 הכריז עליהם האפיפיור יוחנן פאולוס השני כעל קדושים מגנים שותפים של אירופה, יחד עם בנדיקטוס מנורסיה.

==קישורים חיצוניים==

* 

== הערות שוליים ==

קטגוריה:קדושים נוצרים
קטגוריה:אנשי דת יוונים
קטגוריה:מיסיונרים
קטגוריה:סלאבים
קטגוריה:אלפבית קירילי
קטגוריה:קדושים נוצרים שעל שמם כוכב לכת מינורי
קטגוריה:תאולוגים ביזנטים
קטגוריה:אישים שהונצחו בשטרות כסף בולגריים
יוהנס גירסינג

יוהנס גירסינג (בדנית: Johannes Hjalmar Giersing ; 18 בנובמבר 1872 - 11 בנובמבר 1954), שחמטאי דני שהיה פעמיים אלוף דנמרק בשחמט בשנים (1915 ו-1918) ואלוף ארצות הצפון בשנת 1903. [http://dsu9604.dsu.dk/nmny/100gb/gb-nm100.htm]

בתחילת הקריירה השחמטאית שלו חלק מקום 4-5 בתחרות קופנהגן 1895 (ניצח: אנדראס רוזנדל ). גירסינג השתתף מספר פעמים באליפות השחמט של ארצות הצפון וניצח בתחרות הרביעית שהתקיימה באוסלו בשנת 1903. כמו כן הגיע למקום השישי בתחרות השנייה שהתקיימה בקופנהגן בשנת 1899 (ניצח: יורגן מולר), חלק מקום 5-6 בתחרות השלישית שהתקיימה בגטבורג בשנת 1901 (ניצח: יורגן מולר), הגיע עשירי בתחרות סטוקהולם 1906 (ניצחו: אוסיפ ברנשטיין וקרל שלכטר), הגיע עשירי בתחרות סטוקהולם 1912 (האליפות השמינית של ארצות הצפון, ניצח: אלכסנדר אלכין), חלק מקום 6-7 בתחרות קופנהגן 1916 (האליפות התשיעית של ארצות הצפון, ניצח: פאול יונר), הגיע למקום החמישי בתחרות אוסלו 1917 (האליפות העשירית של ארצות הצפון, ניצח: גוסטף ניהולם) והגיע למקום ה-11 בתחרות קופנהגן 1924 (האליפות ה-12 של ארצות הצפון, ניצח: אהרון נימצוביץ' ). 

גירסינג היה פעמיים אלוף דנמרק בשחמט בשנים 1915 ו-1918 והגיע למקום השלישי באליפות דנמרק לשנת 1925 (ניצח: אריק אנדרסן).

== קישורים חיצוניים ==

* [http://chessmetrics.com/cm/CM2/PlayerProfile.asp?Params=199510SSSSS3S043944000000141000000000010210100 מידע כללי]

קטגוריה:אלופי דנמרק בשחמט
קטגוריה:שחמטאים דנים
קטגוריה:ילידי 1872

קטגוריה:דנים שנפטרו ב-1954
סטפנו רוסלי די טורקו

סטפנו רוסלי די טורקו (באיטלקית: Stefano Rosselli, marquis del Turco; 27 ביולי 1877 - 18 באוגוסט 1947), שחמטאי איטלקי שהיה אלוף איטליה בשחמט פעמיים בשנים 1923 ו-1931.

רוסלי די טורקו השתתף בעשר אליפויות השחמט הראשונות של איטליה, והיה אלוף איטליה בשחמט פעמיים. בשנת 1921 חלק מקום 7-8 בתחרות ויארג'ו (אליפות איטליה הראשונה, ניצח: דוד מרוטי), ניצח בדו-קרב על תואר האלוף את דוד מרוטי 8.5-4.5 בנאפולי, בשנת 1923, הפסיד בדו-קרב למריו מונטיצ'לי 6-8 בפירנצה בשנת 1929, ניצח באליפות הרביעית שהתקיימה במילנו בשנת 1931, הגיע למקום השישי בתחרות מילנו 1934 (ניצח: מריו מונטיצ'לי), חלק מקום 2-3 בתחרות פירנצה 1935 (ניצח: אנטוניו סאקוני), חלק מקום 7-9 בתחרות פירנצה 1936 (ניצח: וינצנזו קסטלדי), הגיע למקום ה-12 בתחרות נאפולי 1937 (ניצח: וינצנזו קסטלדי), חלק מקום 7-8 בתחרות רומא 1939 (ניצח: מריו מונטיצ'לי) וחלק מקום 7-8 בתחרות פירנצה 1943 (האליפות העשירית של איטליה, ניצח: וינצנזו נסטלר).

רוסלי די טורקו חלק מקום 8-9 בתחרות סן רמו בשנת 1911 (ניצח: הנס פארני), סיים במקום החמישי בתחרות טרייסט בשנת 1923 (ניצח: פאול יונר), חלק מקום 12-13 בתחרות מרן 1924 (ניצח: ארנסט גרינפלד), סיים במקום התשיעי בתחרות מרן 1926 (ניצח: אדגר קול). רוסלי די טורקו ניצח בתחרות ליבורנו בשנת 1926, סיים שישי בתחרות ונציה 1929 (ניצח: פיטשק) וחלק מקום 2-3 עם אברהם באראץ אחרי המנצח בריין פטריק ריילי בתחרות ניצה 1931.

== השתתפות באולימפיאדות ==

רוסלי די טורקו השתתף באולימפיאדת השחמט 1924, אולימפיאדת השח הבלתי רשמית בפריז בשנת 1924, שם חלק מקום 14-15 בתחרות הניחומים עם 4.5/8 (ניצח: קארל הרומאדקה), לאחר שבמוקדמות חלק מקום שני-שלישי בבית בו שיחק.

* באולימפיאדת השחמט 1927, האולימפיאדה הראשונה שהתקיימה בלונדון, בלוח הראשון השיג תוצאה של +2 -3 =10 (+ ניצחונות – הפסדים = תוצאות תיקו), איטליה הגיעה למקום העשירי
* באולימפיאדת השחמט 1931, האולימפיאדה הרביעית שהתקיימה בפראג, בלוח הראשון השיג תוצאה של +2 -8 =8 איטליה הגיעה למקום ה-16
* באולימפיאדת השחמט 1933, האולימפיאדה החמישית שהתקיימה בפולקסטון, בלוח הראשון השיג תוצאה של +1 -6 =5. ניצחונו הבודד של רוסלי די טורקו הושג מול ארנסט גרינפלד.
* באולימפיאדת השחמט 1935, האולימפיאדה השישית שהתקיימה בורשה, בלוח השלישי השיג תוצאה של +1 -11 =3. 
* באולימפיאדת השחמט 1936, באולימפיאדה השלישית הבלתי רשמית שהתקיימה במינכן, בלוח השני השיג תוצאה של +2 -10 =5
* באולימפיאדת השחמט 1937 האולימפיאדה השביעית שהתקיימה בסטוקהולם, בלוח המילואים הראשון השיג תוצאה של +2 -7 =0.

בין השנים 1911-1916 ו-1923-1943 היה עורך הביטאון השחמטאי L’Italia Scacchistica.

== קישורים חיצוניים ==

* [http://chessmetrics.com/cm/PL/PL34098.htm אומדן מד כושר של רוסלי די טורקו]
* [http://www.redhotpawn.com/mastergames/index.php?player=Stefano_Rosselli_del_Turco&masterplayerid=2253 אוסף ממשחקי של רוסלי די טורקו]

== הערות שוליים ==

קטגוריה:שחמטאים שהשתתפו באולימפיאדת השחמט
קטגוריה:אלופי איטליה בשחמט
קטגוריה:איטלקים שנולדו ב-1877
קטגוריה:איטלקים שנפטרו ב-1947
רחוב בליקר

מבט דרומה מכיוון [[פארק כיכר אבינגדון]]
מבט מערבה לעבר בליקר סטריט מכיוון ה[[באורי.]]
רחוב בליקר (באנגלית: Bleecker Street) הוא רחוב בשכונת גריניץ' וילג' של רובע מנהטן בעיר ניו יורק. הרחוב מהווה כיום את מרכז חיי הלילה של שכונת גריניץ' וילג' ונחשב לאחד מאתרי הבילוי העיקריים באי מנהטן.

הרחוב מקשר את פארק כיכר אבינגדון (במפגש השדרה השמינית) ורחוב הדסון שבשכונת הווסט וילג', לאזור הבאורי שבשכונת האיסט וילג'.

הרחוב נקרא על שם אנתוני בליקר (1770–1827), עורך דין ומשורר שהיה חבר של וושינגטון אירווינג ושל ויליאם קאלן בריינט. חוותו של בליקר הייתה ממוקמת במקום בו עובר כיום הרחוב. בשנת 1808 העניקו בליקר ורעייתו את אדמות החווה במתנה לעיר ניו יורק, ובאזור שהוענק לעיר נבנה הרחוב. 

לאחר סלילתו הגיע הרחוב רק עד השדרה השישית, בשנת 1829 הוארך הרחוב מערבה עד השדרה השמינית.

ברחוב ממוקם בניין באיארד-קונדיקט המהווה אתר היסטורי לאומי של ארצות הברית.

==אזכורים תרבותיים==
הרחוב מוזכר בשירים רבים ובהם:
* באלבום "Wednesday Morning, 3 A.M." של הצמד סימון וגרפונקל ישנו שיר המכונה "בליקר סטריט" והמתאר את הרחוב.
* באלבום "The Wild, the Innocent & the E Street Shuffle" של ברוס ספרינגסטין, בשיר "Kitty's Back", מוזכר הרחוב ונאמר "Cat somehow lost his baby down on Bleecker Street".
* הרחוב מוזכר בשיר "Punkrocker" של איגי פופ.
כמו כן הרחוב מוזכר בספרים, סרטים וסדרות טלוויזיה ובהם:
* "הקדוש מרחוב בליקר" היא אופרה שנכתבה על ידי המלחין האמריקאי ג'יאן קארלו מנוטי, ואשר זכתה בפרס פוליצר למוזיקה בשנת 1955.
* מספר סצנות בסדרת הטלוויזיה "חברים" מתרחשות ברחוב בליקר.
* הרחוב מוזכר בספרו של סטיבן קינג "המגדל האפל".
* הרחוב מוזכר בסרטו של וודי אלן "ישנוני", ומספר סצנות מהסרט "כנופיות ניו יורק" מתרחשות ברחוב.

==קישורים חיצוניים==

*[http://www.forgotten-ny.com/streetnecrology/greenwich/greenw.html רחובות גריניץ' וילג' באתר Forgotten New York]

קטגוריה:גריניץ' וילג'
בליקר
נוליטה

נוליטה (באנגלית: Nolita או NoLIta - הלחם בסיסים של "North of Little Italy" - "צפונית לאיטליה הקטנה") היא שכונה במנהטן תחתית בעיר ניו יורק.
== גאוגרפיה ==
השכונה גובלת בצפונה ברחוב האוסטון, במזרחה בשכונה באורי, בדרומה ברחוב ברום (Broome Street) ובמערבה ברחוב לאפייט. השכונה נמצאת מזרחית לשכונת הסוהו, דרומית לשכונת נוהו, מערבית ללואר איסט סייד (הצד המזרחי התחתון של האי מנהטן) וצפונית לשכונת איטליה הקטנה (ומכאן שם השכונה) ולשכונת צ'יינה טאון.

בעבר נחשבה השכונה לחלק משכונת איטליה הקטנה אולם עם השנים עזבו המהגרים האיטלקיים שהתגוררו בה את השכונה, והשכונה איבדה את צביונה האיטלקי. בשנות ה-90 של המאה ה-20, החלה השכונה להתאפיין באוכלוסייה צעירה מהמעמד הבינוני העליון ("יאפים"), והפכה להיות אזור מגורים ובילויים. על מנת להבדיל את השכונה משכונת איטליה הקטנה הדרומית לה, החלו להשתמש בקיצור "נוליטה" (השימוש הראשון בקיצור זה היה בעיתון הניו יורק טיימס ב-5 במאי 1996) - בדומה להלחמי הבסיסים "סוהו", "נוהו" ו"טרייבקה", שמות השכונות הסמוכות.

בשכונה נמצאת קתדרלת פטריק הקדוש הישנה (במפגש הרחובות מוט ופרינס), אשר שימשה כקתדרלה המרכזית של הנוצרים הקתוליים בניו יורק, מאז פתיחתה בשנת 1815 ועד לבניית קתדרלת פטריק הקדוש בשנת 1879.

==קישורים חיצוניים==

* [http://mondomap.com/?bid=162 מפה של השכונה]
* [http://maps.google.com/maps?f=q&hl=en&geocode=&q=Nolita,+New+York,+NY+10012&sll=40.71453,-74.00713&sspn=0.609969,1.067047&ie=UTF8&ll=40.725259,-73.995259&spn=0.009529,0.016673&z=16&layer=c&cbll=40.72144,-73.995532&panoid=5EZ54714VN6bK5Lln_u0Wg&cbp=1,7.055468479181968,,0,-5.058943111420129 השכונה באתר גוגל מפות]

קטגוריה:מנהטן: שכונות
קטגוריה:מנהטן תחתית
גאומטריה חישובית

קְמוֹר של אוסף של נקודות במישור הדו-ממדי (בכחול). ניתן לחשוב על הקמור כעל גומייה שנמתחה כך שתקיף את כל הנקודות, ולאחר מכן שוחררה.]]

גאומטריה חישובית היא תחום במתמטיקה ובמדעי המחשב העוסק במבני נתונים ובאלגוריתמים לפתרון בעיות גאומטריות באמצעות מחשב. 
הבעיות הנדונות בתחום זה נוגעות לעצמים גאומטריים כמו נקודות, קטעים ומצולעים במישור, או לנקודות, לקטעים, למשטחים וכדומה במרחב מממד גבוה יותר.
המחקר העיוני בגאומטריה חישובית מיושם בתחומים אחרים במדעי המחשב, כגון: ראייה ממוחשבת, גרפיקה ממוחשבת, רובוטיקה ומערכות תיב"ם וכן בתחומים שאינם נמנים עם מדעי המחשב, כגון: הנדסה, סטטיסטיקה, מערכת מידע גאוגרפי וביולוגיה מולקולרית. 
== נושאים נוספים ==
* בעיית הגלריה לאמנות העוסקת במספר הקטן ביותר של שומרים בגלריה כך שיוכלו מבלי לעזוב את משמרתם להשגיח על כל נקודה בגלריה שקירותיה ישרים.
* הסריקה של גראהם שהוא אלגוריתם למציאת הקמור של קבוצת נקודות במישור.
* שילוש דלוני של קבוצת נקודות במישור הוא שילוש של קבוצת הנקודות כך שאף נקודה אינה נמצאת בתור המעגל החוסם אחד מהמשולשים. התכונה אחרונה גורמת לשילוש להיות אופטימלי, מבחינות מסוימות, משום שהיא מבטיחה שהמשולשים שירכיבו את השילוש יהיו עבים ושמנים, ולא ארוכים ודקים.

==קישורים חיצוניים==

* 
* 

*
נוהו

נוהו (באנגלית: NoHo) היא שכונה ברובע מנהטן של העיר ניו יורק במדינת ניו יורק שבארצות הברית.
שמה של השכונה הם ראשי תיבות של המשפט באנגלית "North of Houston Street" - "צפונית לרחוב האוסטון" - במעין משחק מילים עם שם השכונה הדרומית לרחוב האוסטון - ה"סוהו" שהוא ראשי תיבות של המשפט "South of Houston" - "דרומית לרחוב האוסטון").
השכונה גובלת בדרומה ברחוב האוסטן, במערבה בשכונת הבאורי, בצפונה בכיכר אסטור ובמערבה בשדרת ברודוויי. השכונה ממוקמת בין השכונות גריניץ' וילג' והאיסט וילג'.

השכונה הוקמה בשנות ה-20 של המאה ה-19 עת שהוקם רחוב לאפייט. רחוב זה היה רחוב אופנתי ויוקרתי. קודם להקמת הרחוב היה האזור בו ממוקמת השכונה אזור חקלאי בו חוות רבות. לאחר הקמת השכונה הפכה השכונה למרכז תרבות. שרידים לתקופה זו הם מבני הקולונייד רו שנבנה בשנת 1833 ומבנה התיאטרון הציבורי בו פועל גם כיום התיאטרון הציבורי של ניו יורק.

ב-29 ביוני 1999 הוכרזו מבנים רבים בשכונה כמבנים היסטוריים לשימור בשל אופיים הייחודי.

== קישורים חיצוניים==

* [https://web.archive.org/web/20140525232952/http://www.nohony.org/historic/ ההיסטוריה של השכונה]

קטגוריה:מנהטן תחתית
קטגוריה:מנהטן: שכונות
גמריהו בן שפן

גְּמַרְיָהוּ בֶן שָׁפָן הוא דמות מקראית מספר ירמיהו, סופר ושר בחצר יהויקים מלך יהודה. על פי התארוך המקובל, חי סביב שנת 600 לפנה"ס.

גמריהו היה ממשפחה של סופרי המלך; אביו שפן היה סופר למלך יאשיהו, ובן אחיו, גדליהו בן אחיקם, היה מושל יהודה האחרון. המקרא מזכיר גם את בנו של גמריהו, מיכיהו. לשכתו של גמריהו הייתה ממוקמת ב"חצר העליון פתח שערי בית ה' החדש", שם קרא ברוך בן נריה את איגרת ירמיהו אודות החורבן העתידי.

==בית הבולות==
בשנת 1982 חשף הארכאולוג יגאל שילה בשטח G של עיר דוד שכבת חורבן ועל גביה 51 בולות עם טביעות חותם מסוף תקופת בית ראשון. בין הבולות הייתה אחת עם השם גמריהו בן שפן אותו זיהה שילה עם גמריהו המקראי. הגילוי של ארכיון הבולות בתוך שכבת החורבן מתאים לכרונולגיה המקראית, המספרת על חורבן ירושלים 18 שנים בלבד לאחר תקופת חייו של גמריהו.

==ראו גם==
;אישים נוספים מסוף תקופת בית ראשון שזוהו על גבי בולות
*יהוכל בן שלמיהו וגדליהו בן פשחור, מאויבי ירמיהו
*ברוך בן נריה סופר המלך יהויקם, חברם של גמריהו וירמיהו

==קישורים חיצוניים==
* , שבו מוזכר גמריהו בן שפן ארבע פעמים (בפסוקים י', י"א, י"ב וכ"ה).
*יגאל שילה, [https://web.archive.org/web/20060515164402/http://www.cityofdavid.org.il/images/pdf/6.pdf אוצר של טביעות-חותם ישראליות על בולות מעיר דוד], מתוך כתב העת קדמוניות
*דליה שחורי, [http://www.snunit.k12.il/heb_journals/mada/305266.html גמריהו בן שפן הסופר היה בשטח G], סנונית 
*עודד ליפשיץ, [https://archive.today/20121218151055/www.tau.ac.il/humanities/jhistory/bibhistory/course33.html משפחת שפן ויחסה לירמיהו], אוניברסיטת תל אביב 
*תמונה של בולה עם שמו של גמריהו בן שפן [http://www.antiquities.org.il/t/item.aspx?q=%D7%91%D7%95%D7%9C%D7%94&CurrentPageKey=4]

== הערות שוליים ==

קטגוריה:אישים בספר ירמיהו
קטגוריה:אישים בתנ"ך המוזכרים במקורות חיצוניים
קטגוריה:אישי תנ"ך שממצאים ארכאולוגיים פורשו כשייכים להם

קטגוריה:יהויקים
טרייבקה

טרייבקה (באנגלית: TriBeCa - ראשי תיבות של "Triangle Below Canal Street" - "משולש הרחובות דרומית לרחוב קאנאל") היא שכונה ברובע מנהטן של העיר ניו יורק במדינת ניו יורק שבארצות הברית.

השכונה נמצאת דרומית לרחוב קאנאל בין נהר ההדסון במערב לשדרת ברודוויי במזרח. בעבר התאפיינה במחסנים רבים שהיו ממוקמים בה, אולם בשנות ה-90 של המאה ה-20 הפכו מחסנים רבים לדירות מגורים (דירות לופט) והשכונה הפכה לאתר מגורים ובילויים.

השכונה נפגעה בפיגועי הטרור של ה-11 בספטמבר 2001 בשל קרבתה למגדלי התאומים, ועסקים רבים בה נסגרו. על מנת לשקם את השכונה, החל לפעול בה בשנת 2002 ביוזמת השחקן רוברט דה נירו פסטיבל הסרטים טרייבקה - פסטיבל סרטים בינלאומי, ובתוך זמן קצר שבה השכונה לפרוח, ומחירי הדירות והעסקים בה עלו.

==אוכלוסין==
{| "class="wikitable" style="float: left; border: 1px"
! שנה !! אוכלוסין
|-
| 1950|| 782
|-
| 1960 || 382
|-
| 1970 || 370
|-
| 1980|| 5,949
|-
| 1990 || 8,386
|-
| 2000 || 10,395
|}

נכון לשנת 2000 התגוררו בשכונה 10,395 תושבים, כאשר צפיפות האוכלוסין הייתה 12,149 נפשות לקמ"ר. מרבית תושבי השכונה (82.34%) לבנים, ומתגוררים בה גם מיעוטים אסייתים (7.96%) ושחורים (4.89%). 6.34% מתושבי השכונה ממוצא היספני, 18.2% מהתושבים מהגרים שנולדו מחוץ לארצות הברית מהם 41.3% נולדו באירופה, 30.1% באסיה ו-11.1% מאמריקה הלטינית.

==אתרים בעלי חשיבות==
עד שנות ה-70 הייתה שכונה טרייבקה שכונת מסחר ותעשייה, ומרבית מבניה היו מבני תעשייה (לופטים). בשלהי המאה ה-19 וראשית המאה ה-20 הייתה השכונה מרכז של ייצור טקסטיל, ובהתאם לכך מבני השכונה נבנו במקור עבור תעשייה זו. בשכונה מספר מבנים בעלי חשיבות ארכיטקטונית, ובהם בניין פאוול, שתוכנן על ידי קאררה והייסטינגס ונבנה בשנת 1892; בניין חברת הטלפון של ניו יורק, בניין רחוב וסט 140 הבנוי בסגנון אר דקו והבניין ששימש בעבר את בורסת הסחורות של ניו יורק ברחוב האריסון.

בשכונה ממוקם פתחה המזרחי של מנהרת הולנד, המקשרת בין העיר ניו יורק לניו ג'רזי.

בשכונה נמצא פארק שוק וושינגטון, בו גן משחקים גדול, ובו נערכים אירועים רבים לתושבי השכונה.
פארק שוק וושינגטון
כמו כן ממוקמים בשכונה המכללה הקהילתית של רובע מנהטן (המהווה חלק מאוניברסיטת העיר ניו יורק), וכן בית ספר תיכון סטויווסאנט, הידוע בהתמחותו בתחום המדעים.

==קישורים חיצוניים==

* [http://www.tribecafilmfestival.com פסטיבל הסרטים טרייבקה]
* [http://tribecatrib.com/ The TriBeCa Trib - עיתון שכונתי]
* [http://www.sohoblues.com/TriBeCa1970s/ תמונות של השכונה בשנות ה-70 של המאה ה-20]

קטגוריה:מנהטן: שכונות